Document ID: 32013R0238

REGULAMENTUL DE PUNERE ÎN APLICARE (UE) NR. 238/2013 AL COMISIEI
din 15 martie 2013
de modificare a Regulamentului de punere în aplicare (UE) nr. 481/2012 în ceea ce privește valabilitatea certificatelor de autenticitate pentru carnea de vită și mânzat de calitate superioară
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1) și articolul 148, coroborate cu articolul 4,
întrucât:
(1)
Regulamentul de punere în aplicare (UE) nr. 481/2012 al Comisiei din 7 iunie 2012 de stabilire a normelor de gestionare a unui contingent tarifar pentru carnea de vită și mânzat de calitate superioară (2) a modificat metoda de gestionare a contingentului deschis prin Regulamentul (CE) nr. 617/2009 al Consiliului (3), trecând de la metoda examinării simultane la metoda de gestionare bazată pe principiul „primul venit, primul servit”. Având în vedere că, în cadrul metodei de gestionare a contingentului respectiv bazate pe principiul „primul venit, primul servit”, nu mai există licențe de import valabile numai până la data de 30 iunie a fiecărui an de import, este oportună eliminarea limitei de valabilitate de 30 iunie pentru certificatele de autenticitate. În schimb, este necesar să se instituie o perioadă de trei luni de la data eliberării certificatelor respective, conform celorlalte contingente tarifare pentru carnea de vită și mânzat de calitate superioară.
(2)
Din motive de claritate, este necesar să se indice, în cerințele aplicabile mărfurilor pentru ca acestea să poată beneficia de contingentul tarifar preferențial în cauză, stabilite în anexa II la Regulamentul de punere în aplicare (UE) nr. 481/2012, animalele bovine care se încadrează în clasificarea Uniunii a carcaselor și care sunt, prin urmare, eligibile pentru producția „cărnii de vită și mânzat de calitate superioară”.
(3)
Prin urmare, Regulamentul de punere în aplicare (UE) nr. 481/2012 trebuie modificat în consecință.
(4)
Din motive de certitudine juridică, noua perioadă de valabilitate a certificatelor de autenticitate nu trebuie să se aplice certificatelor de autenticitate eliberate înainte de data intrării în vigoare a prezentului regulament.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul de punere în aplicare (UE) nr. 481/2012 se modifică după cum urmează:
1.
La articolul 3, alineatul (7) se înlocuiește cu următorul text:
„(7) Certificatul de autenticitate este valabil trei luni de la data emiterii sale.”
2.
În anexa II, nota de subsol 1 se înlocuiește cu următorul text:
„(1)
În scopul aplicării acestor cerințe, junincile și boii sunt «animale bovine» definite în partea IV punctul 1 din anexa III la Regulamentul (CE) nr. 1234/2007, care corespund categoriilor E și, respectiv, C definite în partea A a anexei V la același regulament.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Regulamentul se aplică certificatelor de autenticitate eliberate începând cu data intrării sale în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 2013.

Labels: 3
17